**REGULAMENTUL**

**cu privire la studiile străinilor în instituțiile de**

**învățământ din Republica Moldova**

**I. Dispoziții generale**

**1**. Prezentul Regulament stabilește modalitatea de organizare a studiilor străinilor în instituțiile de învățământ din Republica Moldova, condițiile de admitere la studii, termenele de depunere a dosarelor, responsabilitățile instituțiilor de învățământ.

**2.** Prezentul Regulament este aplicabil străinilor înmatriculați la studii în instituțiile de învățământ general, profesional – tehnic și superior din Republica Moldova.

Nu intră sub incidența prezentului Regulament cetățenii Republicii Moldova care dețin dublă cetățenie.

**3.** 1) Străinii vor fi înmatriculați în instituțiile de învățământ din Republica Moldova în conformitate cu legislația națională în vigoare, tratatele internaționale, proiectele/programele internaţionale/regionale la care Republica Moldova este parte, acordurile încheiate între instituțiile de învățământ, autorizate în modul stabilit, precum şi contractele individuale încheiate între străini şi instituțiile de învățământ.

2) Străinii, admiși la studii în instituțiile de învățământ din Republica Moldova, sunt obligați să respecte Constituția și legislația Republicii Moldova, regulamentul intern al instituției de învățământ și prevederile prezentului Regulament, beneficiind de drepturile și asumându-și obligațiile prevăzute de acestea.

**4**. 1) Înmatricularea în instituțiile de învățământ din Republica Moldova a străinilor se realizează:

1. pe locuri de studii fără plata taxelor de studii și fără bursă în învățământul general obligatoriu din Republica Moldova (cu excepția instituțiilor de învățământ private), în conformitate cu legislația în vigoare în Republica Moldova;
2. pe locuri de studii cu plata taxelor de studii în instituțiile de învățământ profesional – tehnic și superior de stat și private în conformitate cu legislația în vigoare în Republica Moldova;
3. pe locuri cu finanțare de la bugetul de stat pentru străinii admiși la studii în conformitate cu tratatele internaționale în domeniul educației la care Republica Moldova este parte.

2) Instituțiile de învățământ din Republica Moldova organizează procesul de învățământ pentru străini conform programelor de studii coordonate cu Ministerul Educaţiei.

3) În bază de reciprocitate pot fi admiși la studii la orice treaptă și nivel, fără achitarea taxelor de studii și suplimentar la Planurile (comanda de stat) de pregătire a specialiștilor, membrii personalului misiunilor diplomatice, oficiilor consulare şi organismelor internaționale, cu sediul în Republica Moldova, precum şi membrii familiilor acestora pe durata aflării lor în misiuni în Republica Moldova. Admiterea la studii se va realiza în baza ordinului Ministerului Educaţiei, urmare coordonării cu instituția de învățământ, având drept temei solicitarea misiunii diplomatice/organizației internaționale.

4) Locurile de studii prevăzute la subpunctul 1 se ocupă în baza locurilor planificate în Planurile (comanda de stat) de pregătire a specialiştilor şi în limita capacității de școlarizare în conformitate cu procedura de admitere stabilită de instituția de învățământ.

**5.** Străinii care își fac studiile în instituțiile de învățământ obțin dreptul de ședere provizorie pentru studii şi permisul de ședere provizorie în condițiile prevăzute de Legea nr. 200 din 16 iulie 2010 privind regimul străinilor în Republica Moldova.

**6.** Înmatricularea la studii în instituțiile de învățământ din Republica Moldova a străinilor se va face cu acceptul Ministerului Educației, eliberat în conformitate cu prevederile prezentului Regulament.

**II. Admiterea la studii**

**Secțiunea 1. Studii în limba română**

**7.** Studiile străinilor se efectuează în limba română sau, la solicitarea candidaţilor, într-o altă limbă, în funcție de posibilitățile instituției de învățământ.

**8.** La programele de studii în care procesul de învățământ se desfășoară în limba română, admiterea este condiționată de dobândirea sau demonstrarea competențelor de comunicare în limba română.

**9.** Competențele de comunicare în limba română în care se va realiza procesul de studiu pot fi obţinute prin realizarea Cursurilor de pregătire pentru străini.

**10.** Candidații pot fi înscriși la Cursuri de pregătire pentru străini în instituțiile de învățământ autorizate în modul stabilit pentru organizarea cursurilor respective.

**11.** Cursul de pregătire pentru străini are o durată de 8 luni şi finalizează cu examene sau teste şi obținerea Certificatului de absolvire a Cursurilor de pregătire pentru străini, conform modelului aprobat de către Ministerul Educaţiei. Certificatul respectiv constituie temei pentru admiterea în învățământul superior.

**12.** Ministerul Educațieiva examinadosarele candidaților la Cursuri de pregătire pentru străini până la 1 noiembrie a anului academic în curs.

**13.** Obiectivul de bază al Cursurilor de pregătire pentru străini constă în formarea la străini a competențelor de comunicare în limba română ca viitoare limbă de predare, precum şi asimilarea cunoștințelor specifice în corelare cu profilul viitoarei formări profesionale.

**14.** Cursurile de pregătire pentru străini sunt parte integrantă a învățământului superior.

**15**. Sunt exceptate de la obligația de a prezenta Certificatul de absolvire a cursului de pregătire pentru străini la înscrierea la programe de studii cu predare în limba română, următoarele categorii de persoane:

1. Străinii care prezintă acte de studii (diplome, certificate, situații școlare) atestând cel puțin un an de studii urmat, în limba română, într-o instituție de învățământ din Republica Moldova sau de peste hotare;
2. Străinii care, în scopul înscrierii la studii promovează testul de limbă română, în urma examinării de către o comisie specializată formată din cadre didactice, constituită în instituția de învățământ la care candidatul dorește să studieze;
3. Străinii care, în vederea înscrierii într-o instituție de învățământ superior, prezintă Certificate de competență lingvistică nivel minim B2.

**Secțiunea 2. Studii în limbi străine**

**16.** Instituțiile de învățământ, în dependență de posibilități, pot oferi studii în limbi străine sau de circulație internațională.

**17.** La programele de studii în care procesul de învățământ se desfășoară într-o limbă străină sau de circulație internațională, admiterea este condiționată de promovarea unui test de cunoștințe de limbă organizat de fiecare instituție de învățământ conform metodologiei proprii.

Sunt exceptați de la acest test:

1. străinii care provin din țări unde limba oficială a statului este limba în care se efectuează studiile și care dovedesc, cu documente școlare, că au urmat studiile în acea limbă;
2. Străinii care prezintă Certificate de competentă lingvistică nivel minim B2.

**18.** Străinii care posedă limba străină în care se realizează procesul de învățământ nu sunt obligați să urmeze Cursurile de pregătire pentru străini.

**19.** Instituțiile de învățământ din Republica Moldova pot oferi cursuri de studiere a limbii (române/ruse/engleze ș.a.) cu durata de 3 – 6 luni. Certificatul de absolvire a cursurilor de studiere a limbii eliberat de instituție nu servește temei pentru admiterea în învățământul superior.

**Secțiunea 3. Înmatricularea străinilor în instituțiile de învățământ general și profesional - tehnic**

**20**. În instituțiile de învățământ general și profesional - tehnic din Republica Moldova pot fi înscriși elevii străini care:

1. Au documente care atestă cetățenia altui stat;
2. Au unul dintre părinți, tutori sau susținători legali cu domiciliul în Republica Moldova;
3. Au acceptul prealabil al instituției de învățământ la care doresc să studieze;
4. Promovează testele de aptitudini, organizate pentru învățământul de artă și sportiv, după caz.

**21.** 1) Dosarul elevului din învățământul general va conține următoarele documente:

1. Copii ale documentelor de identitate ale elevului și ale părinților/tutorelui legal;
2. Copie și traducere legalizată a certificatului de naștere a copilului (după caz);
3. Copie și traducere legalizată a actului de studii/foii matricole din instituția de învățământ în care a studiat anterior;
4. Cerere de înscriere la studii avizată de conducerea instituției de învățământ și de organul local de specialitate în domeniul învățământului;
5. Organul local de specialitate în domeniul învățământului transmite ulterior dosarul elevului Ministerului Educației în termenii stabiliți de legislație.
6. Evaluarea dosarului elevului presupune analiza foilor matricole din străinătate și identificarea claselor efectuate în țara respectivă.
7. Recunoașterea se realizează fără măsuri compensatorii, pentru toate clasele absolvite în străinătate.
8. La solicitarea părinților/tutorelui legal, înscrierea se poate realiza și într-o clasă inferioară nivelului rezultat din actele de studii.

**22.** Dosarul candidatului la studii în instituțiile de învățământ profesional – tehnic va fi prezentat pentru examinare Ministerului Educației de către instituția de învățământ primitoare până la începutul anului academic, urmare concursului de admitere și în limita planului de admitere aprobat de Guvern.

**23.** Dosarul candidatului la studii în instituțiile de învățământ profesional – tehnic va conține:

a) Copii ale documentelor de identitate ale elevului și ale părinților/tutorelui legal (după caz);

b) Copii și traduceri legalizate ale documentelor de studii (apostilate/ supralegalizate în conformitate cu prevederile legislației în vigoare a statului de reședință);

d) Cererea de înscriere la studii avizată de conducerea instituției de învățământ profesional – tehnic.

**24.** Înscrierea se realizează prin avizul Ministerului Educației, eliberat conform termenului prevăzut în reglementările legale în vigoare.

**25.** Instituțiile de învățământ vor oferi, în dependenţă de posibilitate şi în conformitate cu prevederile Legii nr. 274 privind integrarea străinilor în Republica Moldova suport pentru integrarea sociolingvistică a elevilor străini.

**Secțiunea 4. Înmatricularea străinilor în învățământul superior**

**26.** Străinii pot accede în învățământul superior în Republica Moldova, ciclurile I-III, (licență, master și doctorat), dacă dispun de nivelul de pregătire corespunzător nivelului de studii pentru care optează.

**27.** 1) Dosarele de candidatură depuse la Ministerul Educației, pentru confirmarea dreptului de înmatriculare în învățământul superior, vor conține următoarele acte:

1. Formularul de înscriere;
2. Copia pașaportului național cu termenul de valabilitate de cel puțin un an de zile;
3. Copia certificatului de căsătorie (după caz);
4. Copia certificatului de absolvire a Cursului de pregătire pentru străini (după caz);
5. Copia și traducerea legalizată a diplomei de bacalaureat sau echivalentul acesteia – pentru înmatriculare la ciclul I, licență;
6. Copia și traducerea legalizată a diplomei de licență și a Suplimentului la diplomă sau echivalentelor acestor documente – pentru înmatriculare la ciclul II, master;
7. Copia și traducerea legalizată a diplomei de licență și a diplomei de master și a Suplimentelor la diplome sau echivalentelor acestora – pentru înmatriculare la ciclul III, doctorat.

2) Actele menționate la lit. e, f, g vor fi apostilate/supralegalizate în conformitate cu prevederile legislației în vigoare a statului de reședință.

3) Obligativitatea verificării autenticității actelor de studii prezentate revine instituției de învățământ superior primitoare.

**28.** Înmatricularea străinilor se va realiza conform reglementărilor legislative şi normative în vigoare şi în conformitate cu calendarul stabilit de instituția de învățământ superior primitoare.

**29.** 1) Ministerul Educației va elibera scrisori de accept a candidaților la studii superioare, ciclul I și II, inclusiv la studii superioare integrate, de două ori pe an, până la 15 octombrie și 15 februarie a anului academic în curs, iar pentru ciclul III – în conformitate cu calendarul stabilit de instituție pentru cetățenii Republicii Moldova.

2) Ministerul Educației va elibera scrisori de accept la studii a străinilor, participanți în programe de mobilitate academică, pe parcursul anului, în conformitate cu condițiile și termenii prevăzuți în programul de mobilitate.

**30.** Procedura de admitere aplicată candidaților străini la studii în instituțiile de învățământ superior din Republica Moldova se desfășoară astfel:

1. Străinii transmit dosarele de candidatură direct instituțiilor de învățământ superior pentru care optează;
2. Instituțiile de învățământ superior evaluează dosarele conform reglementărilor legale în vigoare și comunică Ministerului Educației lista persoanelor propuse pentru eliberarea scrisorii de acceptare la studii;
3. Lista va fi însoțită de o copie a dosarului candidatului conform art. 27;
4. După analiza dosarului, Ministerul Educației emite scrisoarea de accept sau respingere a candidatului la studii;
5. Dosarele incomplete nu vor fi procesate, fiind declarate respinse. În cazul completării dosarelor instituțiile de învățământ superior vor relua pașii descriși în procedura de admitere în vederea procesării acestora de către Ministerul Educației. Dosarele respinse repetat nu vor mai fi examinate de Ministerul Educației;
6. Instituția de învățământ superior este responsabilă de completarea cu actele de studii în original a dosarului studentului străin, nu mai târziu de sfârșitul primului an academic de studii.

**Secțiunea 5. Transferul studenților străini**

**31.** Străinii care au realizat perioade de studii în altă țară pot să-și continue studiile în învățământul superior din Republica Moldova dacă:

1. Sunt titulari ai unui act de studii ce permite accesul la nivelul de studii pentru care optează;
2. Au realizat studii la o instituție de învățământ superior din străinătate recunoscută de autoritățile statului respectiv;
3. Dețin foi matricole aferente studiilor efectuate;
4. Au acceptul prealabil al instituției de învățământ superior din Republica Moldova.

**32.** Transferul se poate realiza doar pentru anul II şi următorii, cu excepția ultimului an de studii.

**33.** Transferul este permis numai după încheierea anului de studii şi nu mai târziu de 01 octombrie al noului an de studii şi se face în următoarele condiții:

1. Numai la specialitățile din același domeniu de studiu/domeniu de formare profesională sau înrudite;
2. Prin respectarea criteriilor de performanță academică stabilite de fiecare instituție/facultate;
3. Pe locurile disponibile, în limita cotei de înmatriculare în anul respectiv;
4. Cu condiția promovării anului anterior de studii.

**34**. Transferul străinilor de la o instituție de învățământ la alta pe teritoriul Republicii Moldova, precum şi de la o formă de învățământ la alta, se realizează conform Regulamentului de organizare a studiilor în învățământul superior în baza Sistemului Național de Credite de Studiu (aprobat prin Ordinul ME nr. 1046 din 29.10.2015) și cu aprobarea Ministerului Educației.

**35.** În cazul transferului, dosarul străinului prezentat pentru examinare la Ministerul Educației va conține suplimentar la actele prevăzute la art. 27 următoarele documente:

1. Foile matricole aferente studiilor realizate – copii și traduceri legalizate;
2. Certificate doveditoare de cunoaştere a limbii în care se vor realiza studiile;
3. Procesul verbal al Comisiei de echivalare din instituția primitoare, din care să rezulte anul de studii la care pot fi înscriși candidații și eventualele examene de diferență de susținut, stabilite de fiecare universitate, prin compararea planurilor de învățământ.

**III. Autentificarea documentelor de studii eliberate străinilor**

**36.** Străinii care au însuşit în volum deplin programele de studii şi au susţinut examenele de finalizare a unui nivel de studii, la plecarea lor din ţară urmează să legalizeze diplomele de studii obținute, conform prevederilor legislaţiei în vigoare a Republicii Moldova.

**37**. Pentru legalizare, instituția de învățământ va prezenta, în termen de până la 31 iulie a anului academic în curs, la Ministerul Educației, lista absolvenților străini, indicând-se țara de origine, facultatea absolvită, numărul şi seria actului de studii obținut.

**38.** Străinii, care nu au promovat examenele de finalizare a studiilor, primesc, la solicitare, extrasul din foaia matricolă ce confirmă studiile şi permite susținerea repetată a examenelor de finalizare a studiilor în conformitate cu actele normative în vigoare.

**IV. Obligațiile instituțiilor de învățământ**

**39.** Instituțiile de învățământ care invită cetățeni străini la studii au următoarele responsabilități:

1. Perfectarea corectă a documentelor în termenele prevăzute de actele normative în vigoare care reglementează modul de invitare şi legalizare a şederii pe teritoriul Republicii Moldova a cetăţenilor străini;
2. Organizarea calitativă a procesului didactic;
3. Monitorizarea activităților străinilor în afara orelor de curs;
4. Informarea Ministerului Educaţiei şi a autorităţii competente pentru străini despre acţiunile cu caracter ideologic și religios ce contravin legislaţiei în vigoare, desfăşurate de străini pe teritoriul Republicii Moldova;
5. Prezentarea către 1 ianuarie a rapoartelor anuale, referitor la instruirea străinilor în conformitate cu modelul-tip, aprobat de Ministerul Educaţiei.

**40**. În cazul exmatriculării străinilor, instituția de învățământ este obligată să transmită autorității competente pentru străini, în termen de 5 zile lucrătoare, extrasul din ordinul de exmatriculare şi permisul de ședere provizorie.

**41.** În cazul exmatriculării străinilor din motive de pierdere a legăturii cu instituția de învățământ, aceasta va informa autoritatea competentă pentru străini, în termen de 5 zile lucrătoare.

**V. Dispoziţii speciale**

**42.** Cetăţenii statelor membre C.S.I. şi ai Republicii Letonia, Republicii Lituania şi Republicii Estonia de naționalitate moldoveni (români) pot participa la concursul de admitere, în condițiile prevăzute pentru cetățenii Republicii Moldova, în limita planurilor de înmatriculare pe locurile cu finanțare de la buget sau cu taxă de studii. Naționalitatea candidaților respectivi se stabilește în baza copiei certificatului de naștere al unuia dintre părinți.

**43**. Scrisoarea de acceptare este valabilă doar pentru instituția de învățământ superior pentru care a fost emisă, începând cu anul academic pentru care a fost emisă și pentru ciclul de studii respectiv. Orice schimbare în parcursul studiilor străinului, ce contravine conținutului scrisorii de accept inițiale va fi reglementată la solicitarea instituției de învățământ implicate prin emiterea de către Ministerul Educației a unei noi scrisori de acceptare.

**44**. Admiterea, înmatricularea la studii, mobilitatea academică, schimbarea domeniului de studii, reînmatricularea, transferul (de la o instituție de învățământ/formă de învățământ la alta) se realizează exclusiv cu aprobarea Ministerului Educației.

**45.** Străinii cu drept de şedere provizorie pentru studii pot desfăşura activităţi de muncă pe teritoriul Republicii Moldova, în conformitate cu legislaţia muncii și Legea nr. 180 din 10.07.2008 cu privire la migrația de muncă.

**46**. Problemele care apar în legătură cu studiile cetățenilor străini în instituțiile de învățământ din Republica Moldova şi care nu pot fi soluţionate în baza prezentului Regulament, se vor rezolva în modul stabilit de legislaţia Republicii Moldova.

**47**. Instituțiile de învățământ din Republica Moldova care oferă servicii educaţionale străinilor pot detalia prezentul Regulament în regulamente/instrucțiuni proprii.